199805425 - Taloussanomat - Ilta-Sanomat
PÄIVÄ MARKKINAJOHTAJANA
Minulla on omat suosikkimerkkini. Pidän Häägen-Dazsin jäätelöstä. Jos ostan lentokentältä samppanjaa, valitsen pullon Moet & Chandonia. Luen Vanity Fairia. Ajan Citroenia. Matkustan Siljan valkoisilla laivoilla. Kun lapset mankuvat hampurilaista, vien heidät McDonald`siin. Aloin ajatella, mistä mieltymykseni kertovat kuunnellessani torstaina amerikkalaista markkinointiguru Jack Troutia. Trout puhui markkinointiväelle Kalastajatorpalla Fighting Competition in the 21st Century -seminaarissa. Hänen mukaansa taistelu markkinaosuuksista käydään ihmismielissä. Sen vuoksi mielikuvat ovat tärkeämpiä myyntivaltteja kuin tuotteen todelliset ominaisuudet. Minäkään en osta laivamatkaa vaan ylellisen elämyksen, en hampurilaisateriaa vaan viihtyisän hetken perheen parissa. Troutin kehittämä positiointistrategia lähtee siitä, että tärkeintä on olla markkinoilla ensimmäisenä. Jos joku toinen on jo ehtinyt sinne, täytyy luoda omasta tuotteesta ainutlaatuinen mielikuva, asemoida itsensä ykköspaikalle. Totta, ajattelin. Esimerkiksi Silja Line ja McDonald`s ovat markkinajohtajia. Häägen-Dazs ei ole maailman eniten myyty jäätelö, mutta se on parempi ja kalliimpi kuin muut jäätelömerkit - toisin sanoen ensimmäinen omassa luokassaan. Trout on soveltanut teoriansa myös itseensä. Hän on onnistunut asemoimaan Jack Trout -nimisen tuotteen johtavaksi markkinointikonsultiksi, jota kutsutaan luennoimaan ympäri maailmaa ja auttamaan suuryrityksiä brandiongelmien ratkaisussa. Poistuin seminaarista pää täynnä markkinaideologiaa. Lopun työpäivää katselin maailmaa positioinnin suodattimen läpi. Tuntui mukavalta ajatella, että ehkä minussakin asuu pieni markkinajohtaja, joka vain odottaa oikeaa asemointia. Eeva-Liisa Pere